# אליזבת טיילור

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
תמונה:Liz Taylor.jpg
בובת שעווה של אליזבת טיילור

דיים אליזבת רוזמונד טיילור (נולדה 27 בפברואר 1932) שחקנית הוליוודית שזכתה פעמיים בפרס האוסקר, והקריירה שלה נפרשה על פני עשורים רבים, מילדותה ועד לזקנתה. בצעירותה נחשבה לאחת הנשים היפות בעולם, בין היתר בשל צבע עיניה הייחודי, המזכיר את הצבע הסגול. הייתה ידועה באורח חייה הראוותני, בנישואיה הרבים לבעלים שונים, במערכת היחסים המתוחה עם אחד מבעליה, השחקן ריצ'רד ברטון, ובידידותה עם מייקל ג'קסון. טיילור נולדה להורים שדבקו בדת "המדע הנוצרי" אך בעקבות נישואיה בשנת 1961 לשחקן היהודי אדי פישר המירה את דתה ליהדות הרפורמית, ועל אף שמאז נישאה לאחרים כמה וכמה פעמים, היא מגדירה את עצמה כיהודיה.

## [עריכה] ילדות ונעורים - ילדת הפלא בהוליווד

אליזבת טיילור נולדה ברובע המפסטד בלונדון, לפרנסיס לן טיילור ושרה ויולה וורמברודט, שהיו אמריקנים שחיו בבריטניה. מצד אביה, טיילור היא צאצאית לבתי אצולה אנגלים ולבית המלוכה הסקוטי, כמו גם לבית פלנטג'נט - אנגואין.

הוריה של טיילור באו מארקנזס סיטי, קנזס. אביה היה סוחר אומנות ואמה שחקנית לשעבר, שפרשה מעולם התיאטרון על מנת להינשא לאביה של טיילור בשנת 1926.

בגיל 3 החלה טיילור לקבל שיעורי בלט. לאחר כניסת בריטניה למלחמת העולם הראשונה, החליטו הוריה של טיילור לחזור לארצות הברית, על מנת שלא להקלע ללוחמה. המשפחה השתקעה בלוס אנג'לס.

בגיל 9 הופיעה טיילור בסרטה הראשון עבור אולפני יוניברסל. אולפנים אלו לא העריכו את כישוריה, ואיפשרו לה לחתום על חוזה עם חברת מטרו גולדווין מאייר. חברה זו ליהקה את טיילור לתפקיד הראשי בשובר הקופות הקלאסי "לאסי שובי הבייתה" (1943) אשר העלה את הילדה לדרגת כוכבת. לאחר מספר סרטים נוספים הופיעה לראשונה בתפקיד הראשי כ"ולווט בראון" נערה העוסקת באילוף סוסים בסרט "נשיונל וולווט" (1944). הסרט זכה להצלחה גדולה ואיפשר לטיילור לחתום עם MGM על חוזה ארוך טווח. טיילור המשיכה להופיע בסרטים, במקביל ללימודיה בבית הספר התיכון. בשנים אלו הופיעה במספר המשכים לסדרת "לאסי", וכן שיחקה בסרט "ג'יין אייר" (1944), ובלהיטים כגון "אבי הכלה" (1950) (כבתו של ספנסר טרייסי, סרט שהיה להצלחה והוליד סרט המשך בשנת 1951 בשם "הרווח הקטן של אבא"), או "נשים קטנות" (1949). בסרטים אלו שיחקה דמות חיובית של מתבגרת חביבה וספורטיבית.

בשנת 1950 סיימה את לימודיה בבית הספר התיכון, ובשנה זו נישאה בפעם הראשונה, ליורש אימפריית המיליונים של מלונות הילטון, קונרד הילטון, היו אלו נישואי בוסר שהסתיימו לאחר חודשים מספר, והיו אך הראשונים בשורה ארוכה של זיווגים כושלים, ולעיתים טראגיים.

## [עריכה] קריירת משחק בוגרת

אליזבת טיילור וריצ'רד ברטון בסרט קלאופטרה (1963)

החל משנות ה-50 נחשבה אליזבת טיילור לאחת השחקניות המובילות בהוליווד, מעמד בו החזיקה עד לסוף שנות ה-60. היא זכתה פעמיים בפרס האוסקר כשחקנית הטובה ביותר. בפעם הראשונה בשנת 1960 עבור הסרט "באטרפילד 8", בו גילמה פרוצה יוקרתית החווה חיי אהבה מתוסבכים, ובו שיחקה לצד בעלה דאז, השחקן אדי פישר. בשנת 1966 זכתה טיילור בפרס פעם נוספת בשל משחקה בסרט "מי מפחד מוירג'יניה וולף", דרמה העוסקת בחיי הנישואים של זוג במשבר, בו שיחקה לצד בעלה, השחקן הוולשי ריצ'רד ברטון. טיילור הייתה מועמדת לפרס בשנת 1957 עבור תפקידה בסרט "ריינטרי קאונטי", בו שיחקה אל מול מונטגומרי קליפט, בשנת 1958 עבור תפקידה בסרט על פי מחזהו של טנסי ויליאמס, "חתולה על גג פח לוהט" בו שיחקה אל מול פול ניומן, ובשנת 1959 עבור תפקידה בסרט "פתאום, בקיץ האחרון", אף הוא על פי מחזהו של טנסי ויליאמס, בו שיחקה לצד קתרין הפבורן ומונטגומרי קליפט.

בנוסף לסרטים אלו שיחקה בלהיטים הוליוודיים גדולים כקוו ואדיס (1951), "מקום תחת השמש" (1951), ו"ענק" (1957) סרט בו שיחקה למול רוק האדסון ואגדת הקולנוע ג'יימס דין שהיה זה אחד משלושת הסרטים שצילם בימי חייו.

בניגוד לתדמיתה מהסרטים בהם הופיעה כנערה וכילדה, עסקו סרטיה כבוגרת בנושאים "קשים", כשבר בחיי נישואין, תשוקות מודחקות, והומוסקסואליות. דמותה הקולנועית הבוגרת מתקופה זו היא של אישה סוערת, מינית ומפתה. דמות זו נשענה על מראה החיצוני יוצא הדופן, עיניה הסגולות, והמבטא הבריטי הקל שלה, יותר מאשר על כשרון המשחק. חייה הפרטיים הסוערים, השערוריות בהן הייתה מעורבת, כאשר השחקן אדי פישר עזב למענה את אשתו, דבי ריינולדס לאחר שהשניים נחשבו לזוג ההוליוודי המושלם, רק על מנת להעזב על ידי טיילור שנים ספורות לאחר מכן לאחר מכן לטובת השחקן ריצ'רד ברטון, אשר אף הוא היה נשוי לאחרת כשהחל את יחסיו עם טיילור, תרמו לתדמית זו, והביאו את הקהל אל הקופות.

בשנת 1963 הייתה טיילור לשחקנית שהשתכרה את השכר הגבוה ביותר בהוליווד, כאשר קיבלה את הסכום של מיליון דולר, על מנת לשחק בהפקת הראווה "קלאופטרה". הרומן שניהלה טיילור כקלאופטרה אל מול המצלמות עם ריצ'רד ברטון, ששיחק את מרקוס אנטוניוס לווה ברומן אמיתי בין טיילור וברטון, שלא חמק מעיני צלמי המגזינים.

פרשה זו קיבעה את תדמיתה של טיילור כ"קוטלת גברים", פאם פאטאל שחרחורת, המשתמשת בגברים וזורקת אותם לאחר מכן לפי צרכיה. עם כל זאת, מערכת יחסיה עם ברטון נמשכה זמן רב, ידעה עליות ומורדות, והסתיימה בצורה טראגית עם מותו של ברטון.

לאחר הסרט "קלאופטרה" הופיעה טיילור הופעה בלתי נשכחת כ"מרתה" בסרט "מי מפחד מוירג'יניה וולף" (1966). דמות זו מיצתה את כשרון המשחק של טיילור, שלא התביישה להציג דמות של אישה קולנית, מתוסבכת, ואף מוזנחת, השקועה במערכת יחסים הרסנית עם בעלה, שגולם על ידי ברטון. סרט זה הביא לטיילור את פרס האוסקר השני בקריירה שלה, אך סימן מפנה לרעה, שכן לאחריו לא זכתה עוד טיילור לככב בלהיט קולנועי מהשורה הראשונה.

מאמצע שנות השבעים פג קסמה של טיילור. היא השמינה, הופעותיה הקולנועיות הפכו לנדירות, והסרטים בהם הופיעה לא נחשבו לחשובים, ולא זכו לפרסים. מתפקידיה האחרונים זכור דיבוב הדמות "וילמה" בסרט המצוייר "משפחת פלינטסטון". טיילור הופיעה לעיתים בטלוויזיה (לרבות הופעה בכמה מפרקי הסידרה משפחת סימפסון, פעם בדיבוב הדמות "מגי" ופעם בדיבוב דמותה המצויירת של עצמה), וכן בתיאטרון, בו זכתה להצלחה על בימות ברודווי בשנות השמונים.

## [עריכה] חייה הפרטיים

במשך חייה הייתה טיילור נשואה שמונה פעמים לשבעה בעלים:

- קונרד הילטון (6 במאי 1950 - 29 בינואר 1951). נישואי בוסר אלו הסתיימו בגירושים.

- השחקן מייקל וילדינג (21 בפברואר 1952 - 26 בינואר 1957). נישואים אלו הסתיימו בגירושים.

- המפיק מייק טוד (2 בפברואר 1957 - 22 במרץ 1958) נישואים אלו הסתיימו בצורה טראגית עם מותו של טוד.

- השחקן והזמר אדי פישר (12 במאי 1959 - 6 במרץ 1964) נישואים אלה הסתיימו בגירושים.

- השחקן ריצ'רד ברטון (15 במרץ 1964 - 26 ביוני 1974 ושוב בין 10 באוקטובר 1975 ל-29 ביולי 1976). שני הנסיונות הסתיימו בגירושים.

- סנטור ג'ון וורנר (4 בדצמבר 1976 - 7 בנובמבר 1982) נישואים אלה הסתיימו בגירושים.

- מפעיל הציוד המכאני לארי פורטנסקי (6 באוקטובר 1991 - 31 באוקטובר 1996). גם נישואים אלו הסתיימו בגירושים.

מנישואיה לווילדינג נולדו לטיילור שני בנים, מייקל הווארד וילדינג (1953) וכריסטופר אדוארד וילדינג (1955). מנישואיה לטוד נולדה לטיילור בת בשם אליזבת פרנסס ב-1957. בעת נישואיה לפישר החלה טיילור בהליכי אימוץ של בת, שהושלמו לאחר נישואיה לברטון. הבת, מריה ברטון היא ילידת שנת 1961. בעת נישואיה לפישר המירה טיילור, שנולדה לדת "המדע הנוצרי", את דתה ליהדות הרפורמית. עד היום מגדירה טיילור את עצמה כיהודיה, לדבריה ללא כל קשר לנישואיה לטוד או פישר, ששניהם היו יהודים, וכתוצאה מאמונת אמת בדת היהודית ובערכיה.

## [עריכה] תחומי העניין האחרים של טיילור

טיילור ידועה בחיבתה לתכשיטים. במשך השנים רכשה מספר פריטים ידועי שם, לרבות יהלומים מפורסמים. בשנת 2002 כתבה ספר בשם "סיפור האהבה שלי עם תכשיטים", ובשנת 2005 יצרה מיזם עסקי עם תכשיטנים נודעים בלוס אנג'לס לשיווק תכשיטים תחת השם המסחרי "אליזבת טיילור". כן שיווקה במסגרת זו בשמים שזכו להצלחה.

זמן רב ואנרגיה רבה משקיעה טיילור במאבק במחלת האיידס. היא סייעה להקמת המרכז האמריקני למחקר האיידס, לאחר מותו של ידידה השחקן רוק האדסון שהיה אחד הידוענים הראשונים שנפלו קורבן למחלה. היא הקימה את מכון האיידס על שמה. מעריכים כי עד לשנת 1999 סייעה טיילור בהשגת מימון בסך חמישים מליון דולר למחקר המחלה.

## [עריכה] פרסים ותוארי כבוד

כאמור, הייתה טיילור מועמדת פעמים רבות לפרס האוסקר וזכתה בו פעמיים. כן זכתה בפרס האקדמיה לאומנויות הקולנוע על שם ג'ין הרשהולט, עבור פעילותה ההומנטרית, וזאת בשנת 1992. פרס נוסף על השגיה במשחק קיבלה ממכון הקולנוע האמריקני בשנת 1993.

בשנת 1999 זכתה בתואר האצולה אביר האימפריה הבריטית (DBE - Dame Commander of the British Empire) אותו קיבלה מהמלכה אליזבת השנייה. התואר מקנה לה את הזכות להוסיף לשמה את התואר "דיים". כן קיבלה בשנת 2001 את מדליית האזרחות של הנשיא, מנשיא ארצות הברית ביל קלינטון. התואר הוא השני בחשיבותו בתוארי הכבוד המוענקים לאזרחי ארצות הברית, והוא ניתן למי שביצעו מעשים ושירותים יוצאי דופן. טיילור אינה אזרחית ארצות הברית, שכן ויתרה על אזרחותה בתקופת נישואיה לברטון, והיא גרה בשכונת בל אייר בלוס אנג'לס במעמד של תושבת חוקית קבועה.

## [עריכה] חייה של טיילור בשנים האחרונות

בנובמבר 2004 הכריזה טיילור כי היא סובלת ממחלת לב. בעבר נשברו חוליות בגבה חמש פעמים, והיא נותחה להסרת גידול ממוחה, שהסתבר כשפיר. כן נאבקה במחלת סרטן העור, ושרדה שתי התקפות קשות של דלקת ראות. כיום מרותקת טיילור לכיסא גלגלים.

בשנת 2005 הייתה טיילור לאחת מן התומכות הידועות בידידה הטוב מייקל ג'קסון אשר עמד למשפט על אירוע הקשור בהתעללות מינית בקטין. ג'קסון זוכה בתום משפטו המתוקשר.

## [עריכה] קישורים חיצוניים

מיזמי קרן ויקימדיה |  |
תמונות ומדיה בוויקישיתוף: אליזבת טיילור

- אליזבת טיילור, במסד הנתונים הקולנועיים IMDb (באנגלית)

- אליזבת טיילור - אתר ביוגרפי

- ביוגרפיה של אליזבת טיילור

- הסרטים הקלאסיים 1936 - 1939 אליזבת טיילור

- ביוגרפיה של אליזבת טיילור
- המכון האמריקני לחקר האיידס
- אתר מעריצים

- גלריית תמונות

מקור: http://he.wikipedia.org../../../%D7%90/%D7%9C/%D7%99/%D7%90%D7%9C%D7%99%D7%96%D7%91%D7%AA_%D7%98%D7%99%D7%99%D7%9C%D7%95%D7%A8.html

קטגוריות: שחקני קולנוע וטלוויזיה | שחקני קולנוע וטלוויזיה אמריקאים | זוכי אוסקר: שחקנים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- العربية
- Català
- Dansk
- Deutsch
- Esperanto
- Español
- Euskara
- Suomi
- Français
- Italiano
- 日本語
- Nederlands
- Norsk (bokmål)
- Polski
- Português
- Română
- Simple English
- Shqip
- Svenska
- Тоҷикӣ
- 中文